Foto: Hina

UZ NIZOZEMSKU, bez ikakve dvojbe najveće razočaranje ovih kvalifikacija je reprezentacija Srbije. Momčad sastavljena od niza vrhunskih igrača koji svoj kruh zarađuju u klubovima iz vrha europskog nogometa, pošteno se izblamirala u ovom ciklusu završivši kvalifikacije kao pretposljednja u grupi sa samo četiri boda na kontu.

> Debakl Srbije: "Nismo mi jedini krivci, sve je počelo s onim dronom protiv Albanije"

U posljednjem kolu kvalifikacija, Portugal je sinoć u rezultatski posve nevažnoj utakmici u Beogradu pobijedio Srbiju sa 2:1 i tako potvrdio svoju premoć u skupini.

Ipak, svjetski mediji su se itekako raspisali o toj utakmici zbog jednog zanimljivog i nesvakidašnjeg detalja. Naime, Srbija je sinoć na utakmici protiv Portugala imala čak četiri igrača koji su u datom trenutku obnašali ulogu kapetana momčadi, a da bi stvar bila još bizarnija, sve se to izdogađalo u samo osam minuta.

Tekst se nastavlja ispod oglasa

Kapetan je najprije bio Aleksandar Kolarov koji je iz igre izašao u 77. minuti pa je traku preuzeo Nemanja Matić. Nakon četiri minute on je pocrvenio pa je kapetan postao Zoran Tošić, a on je odmah zamijenjen i od 85. minute kapetan je bio Vladimir Stojković.